Diari Oficial de la Generalitat Valenciana


Sumari del DOGV 4512, del 02-06-2003 (2003/6358)

ORDE de 25 de març del 2003, de la Conselleria de Cultura i Educació, per la qual es regulen els procediments d'admissió a ensenyances universitàries a la Comunitat Valenciana.
--------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2003/03/25/(1)/dof/vci/html**

### Dades del document

Número de DOGV
:   4512

Data del DOGV
:   02-06-2003

Secció del DOGV
:   I. DISPOSICIONS GENERALS

Número del document
:   2003/6358


Data del document
:   25-03-2003

Organisme emissor
:   Conselleria de Cultura i Educació

Tipus de document
:   Ordre

Anàlisi jurídica

 Descriptors 

:   * examen
    * ensenyament superior
    * ensenyament públic
    * accés a l'educació
    * alumne
    * legislació
    * universitat

ORDE de 25 de març del 2003, de la Conselleria de Cultura i Educació, per la qual es regulen els procediments d'admissió a ensenyances universitàries a la Comunitat Valenciana. [2003/X6358]
  
El Reial Decret 69/2000, de 21 de gener (BOE de 22 gener), pel qual es regulen els procediments de selecció per a l'ingrés en els centres universitaris dels estudiants que reunisquen els requisits legals necessaris per a l'accés a la universitat, establix en l'article 9é el denominat districte obert, pel qual, els estudiants que vagen a cursar primer cicle d'estudis universitaris, podran sol·licitar plaça en qualsevol universitat, amb independència d'aquella en què hagen superat la prova d'accés.
  
La disposició addicional 4a del citat text legal disposa una implantació gradual del districte obert en tres cursos acadèmics fins a arribar a la seua total implantació en el present curs 2003-2004, on el percentatge de places en totes i cada una de les ensenyances impartides per les universitats públiques valencianes serà del 100 per 100 d'estes.
  
Finalment, el Decret 20/2000, de 8 de febrer, del Govern Valencià, pel qual es creen els òrgans de gestió dels processos d'accés als estudis universitaris, crea la Comissió de Preinscripció Universitària, amb la finalitat d'organitzar el procés de preinscripció per a l'ingrés en el primer curs de qualsevol dels centres universitaris propis o adscrits a les universitats públiques valencianes, així com l'admissió al segon cicle d'estudis universitaris oficials, d'acord amb el procediment que a l'efecte s'establisca, facultant el conseller de Cultura i Educació per a desenrotllar els procediments de gestió d'accés a la universitat.
  
Per tot allò que s'ha exposat, en virtut de l'habilitació legal continguda en el dit decret i d'acord amb els criteris proposats per les universitats valencianes al si de la Comissió de Preinscripció Universitària,
  
ORDENE
  
I. Procediment d'admissió al primer cicle d'ensenyances universitàries
  
Primer. Àmbit d'aplicació
  
Els alumnes que desitgen accedir als primers cicles d'ensenyances universitàries impartides per centres propis o adscrits a universitats públiques del Sistema Universitari Valencià, que tinguen aprovat un número limitat de places d'accés, hauran de sol·licitar la seua admissió en estes a través del procés general de preinscripció regulat en la present orde.
  
Els alumnes que complisquen els requisits acadèmics corresponents, podran sol·licitar plaça en qualsevol universitat, amb independència d'aquella en què hagen superat la prova d'accés.
  
A l'efecte de l'accés a la universitat, les universitats públiques valencianes es consideren com una sola, per la qual cosa el procés de preinscripció serà comú i únic en totes elles.
  
Segon. Requisits
  
Podran participar en este procediment de preinscripció, els sol·licitants que es troben en algun dels supòsits següents:
  
1. Haver superat la prova d'accés a la Universitat.
  
2. Haver superat la prova d'accés a què es referix l'article 53.5 de la Llei Orgànica 1/1990 (LOGSE) per a estudiants majors de vint-i-cinc anys en una universitat de la Comunitat Valenciana.
  
3. Haver superat el curs d'orientació universitària (COU) en el curs 1974/75 o posterior, o el Batxillerat Experimental (REM) i no haver superat la prova d'accés a la universitat. Estos alumnes únicament podran concórrer en la 2a fase (setembre), i només a titulacions de 1r cicle.
  
4. Haver superat el curs d'orientació universitària (COU) amb anterioritat al curs acadèmic 1974/75, el curs preuniversitari i les proves de maduresa, o el Batxillerat de plans anteriors a 1953.
  
5. Haver superat un Cicle Formatiu de Formació Professional Específica de Grau Superior, les ensenyances de Formació Professional de Segon Grau o Mòdul Professional de Nivell III i únicament per als estudis que es corresponguen amb el cicle formatiu cursat.
  
6. Estar en possessió d'un títol universitari o equivalent que habilite per a l'accés a la universitat.
  
Tercer. Sol·licituds
  
1. Forma
  
Els estudiants formalitzaran la preinscripció en qualsevol titulació i centre de les universitats públiques de Comunitat Valenciana conforme al model de sol·licitud que figura com a annex I a la present orde.
  
Els estudiants presentaran una única sol·licitud, on assenyalaran, per orde de preferència, un màxim de deu ensenyances universitàries oficials. La presentació de més d'una sol·licitud comportarà la nul·litat de totes estes.
  
2. Documentació
  
A la instància de sol·licitud s'acompanyaran els documents següents:
  
a) Còpia del DNI o passaport.
  
b) Documentació que acredite estar en possessió del requisit acadèmic que faculta per a l'accés a la universitat, en funció de les circumstàncies establides en l'apartat segon de la present orde, a saber:
  
1. Alumnes amb prova d'accés a la universitat:
  
Original i còpia per a la seua confrontació de la targeta de selectivitat.
  
2. Alumnes amb prova d'accés majors de 25 anys:
  
Original i còpia, per a la seua confrontació, del certificat d'haver superat dita prova en el curs 2002/2003.
  
3. Alumnes que han superat el COU en el curs 1974/75 o posterior, o el Batxillerat Experimental (REM):
  
Original i còpia del llibre de qualificació escolar on conste, segons corresponga, la superació d'estos.
  
4. Alumnes que han superat el COU amb anterioritat al curs acadèmic 1974/75, el curs preuniversitari i les proves de maduresa o el Batxillerat de plans anteriors a 1953.
  
Original i còpia per a la seua confrontació del Llibre de Qualificació Escolar on conste, segons corresponga la superació d'estos.
  
5. Alumnes procedents de cicles formatius de Grau Superior, Mòduls Professionals de Nivell III o Formació Professional de Segon Grau:
  
Originals i còpies, per a la seua confrontació, del certificat acadèmic oficial que conste la nota mitjana final de l'expedient acadèmic de Formació Professional així com del títol obtingut o del resguard d'haver abonat els drets d'expedició del títol.
  
6. Titulats universitaris:
  
Original i còpia, per a la seua confrontació, del títol universitari obtingut o del resguard d'haver abonat els drets d'expedició del títol i certificat de l'expedient acadèmic oficial on conste la totalitat de les qualificacions obtingudes en la corresponent titulació.
  
c) Minusvàlids
  
Els sol·licitants que, reunint els requisits de l'apartat segon d'esta orde, tinguen reconegut un grau de minusvalidesa igual o superior al 33%, menyscabament total de la parla o pèrdua total d'audició, hauran d'adjuntar certificat acreditatiu expedit per la Conselleria de Benestar Social o organisme competent en altres comunitats autònomes.
  
Els sol·licitants amb necessitats educatives especials permanents associades a les condicions personals de discapacitat que durant la seua escolarització anterior hagen necessitat recursos extraordinaris, hauran d'acreditar-ho d'acord amb el dictamen dels equips d'orientació educativa i psicopedagògica dels centres d'Educació Secundària en què hagueren estat escolaritzats.
  
d) Esportistes d'alt nivell
  
Els que, reunint els requisits de l'apartat segon de la present orde, tinguen reconeguda la condició d'esportista d'alt nivell abans del 15 de juny de l'any en curs pel Consell Superior d'Esports, o que complisquen les condicions que establisca el Consell d'Universitats, hauran d'acreditar-ho per mitjà de còpia de la relació publicada a l'efecte.
  
3. Lloc de presentació
  
Les sol·licituds es presentaran en el centre docent on els sol·licitants hagen cursat els seus estudis de 2n curs de Batxillerat LOGSE durant el curs acadèmic 2002/2003 i en els restants supòsits en les universitats públiques valencianes, tot això sense perjuí que les puguen presentar per qualsevol de les formes o llocs que determina l'art 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
4. Termini de presentació
  
El termini de presentació de sol·licituds serà per a la convocatòria ordinària del 17 de juny al dia 4 de juliol del 2003, estos dos inclusivament.
  
Per resolució de la Direcció General d'Ensenyances Universitàries es farà públic l'Acord de la Comissió de Preinscripció Universitària pel qual s'establixen els terminis corresponents a la convocatòria extraordinària.
  
Quart. Procediment de preinscripció
  
1. El procediment tindrà dos fases: una convocatòria ordinària en el mes de juny i una convocatòria extraordinària durant el mes de setembre, en la qual s'oferiran les places que queden vacants després d'adjudicar la primera fase.
  
2. Per al curs acadèmic 2003/2004, el 100 per 100 de les places oferides per a cursar primer cicle de totes i cada una de les ensenyances que s'impartisquen en les universitats públiques de la Comunitat Valenciana seran de districte obert, de conformitat amb el que establix la disposició addicional quarta del Reial Decret 69/2000, de 21 de gener.
  
3. Quan la demanda de places siga superior a l'oferta, es reservarà anualment un nombre de places per als estudiants a què es referixen els articles 14 a 19 del Reial Decret 69/2000, de 21 de gener, en la proporció següent:
  
a- Estudiants amb titulació universitària o equivalent: el 3 per 100.
  
b- Estudiants nacionals de països no comunitaris ni de l'espai econòmic europeu, que hagen superat les proves d'accés a les universitats espanyoles en les convocatòries dels anys 2002 o 2003 : el 3 per 100.
  
c- Estudiants de Formació Professional:
  
Els estudis de formació professional que faculten per a l'accés directe a les ensenyances universitàries tindran les següents quotes de reserva:
  
Es reservarà el 30 per 100 per a ensenyances conduents a l'obtenció de títols oficials de només primer cicle.
  
Es reservarà el 7 per 100 per a ensenyances conduents a l'obtenció de títols oficials de primer i segon cicle.
  
d) Estudiants que, reunint els requisits acadèmics corresponents, el Consell Superior d'Esports qualifique i publique com a esportistes d'alt nivell abans del 15 de juny de l'any en curs, es reservarà el 3 per 100 i addicionalment, el 5 per 100 de les places corresponents a les ensenyances conduents al títol oficial de Llicenciat en Ciències de l'Activitat Física i de l'Esport.
  
e) Estudiants discapacitats en els termes establits per l'article 17 del Reial Decret 69/2000, de 21 de gener: el 3 per 100.
  
f) Estudiants majors de 25 anys que hagen superat les proves específiques d'accés a la universitat en el curs 2002/2003 : el 3 per 100.
  
5. L'adjudicació de les places s'efectuarà per la Comissió de Preinscripció Universitària, d'acord amb el resultat de l'aplicació de les regles, prioritats i criteris de valoració establits en el Reial Decret 69/2000, de 21 de gener.
  
6. Els estudiants que, com a conseqüència d'utilitzar la possibilitat establida en el punt 5 de l'article 13 del Reial Decret 69/2000, de 21 de gener, obtinguen plaça per quota general i per algunes de les quotes de reserva assenyalades en l'apartat anterior d'esta orde, s'adjudicarà aquella plaça obtinguda en la quota general.
  
7. Per la Comissió de Preinscripció Universitària es procedirà a publicar els resultats del procés de preinscripció en els taulers d'anuncis de les universitats públiques i de la Conselleria de Cultura i Educació. Així mateix, i a efectes merament informatius, es publicarà en els mitjans de comunicació escrita de la Comunitat Valenciana.
  
Quint. Reclamacions
  
Contra els resultats de l'adjudicació de places podrà presentar-se reclamació en el termini de tres dies a partir de la seua publicació oficial.
  
La reclamació es presentarà davant de la universitat que depenga el centre docent en què va presentar la sol·licitud d'admissió o directament en la Universitat en què va presentar la sol·licitud de preinscripció que, després de la comprovació d'allò que s'ha al·legat procedirà elevar la corresponent proposta de resolució a la Comissió de Preinscripció Universitària, que resoldrà. La resolució de la reclamació esgota la via administrativa.
  
No s'admetran reclamacions que impliquen modificació de les sol·licituds que hagen sigut tramitades correctament.
  
Sext. Sol·licitud de places en altres universitats.
  
Els estudiants que sol·liciten places en altres universitats públiques no pertanyents al sistema universitari valencià, formalitzaran la seua sol·licitud de conformitat amb el procediment establit per la Comunitat Autònoma on radique la universitat en què desitgen realitzar els seus estudis.
  
II Admissió al segon cicle d'estudis universitaris oficials
  
Sèptim. Admissió al segon cicle
  
L'admissió d'estudiants al segon cicle universitari, quan la demanda de places siga superior a l'oferta, anirà precedida d'un procés de preinscripció que es realitzarà per la universitat en què se sol·licite cursar els dits estudis i que es regirà pel que disposa el Reial Decret 69/2000, de 21 de gener, i en la present orde.
  
L'admissió a un segon cicle d'ensenyances universitàries que no constituïsca continuació directa d'un primer cicle cursat, així com a ensenyances de només segon cicle, es determinarà de conformitat amb les prioritats i els criteris de valoració següents:
  
a) Quan es tracte de l'accés al segon cicle d'ensenyances de primer i segon cicle, les universitats reservaran el 15% del total de les places per a estudiants procedents d'universitats del districte universitari valencià que no tinguen implantat el segon cicle en centres públics d'estes i el 5% per a estudiants procedents d'altres universitats. En cap cas podrà quedar vacant cap plaça si existiren aspirants a estes.
  
b) Quan es tracte d'accés a ensenyances de només segon cicle, les universitats consideraran en primer lloc en pla d'igualtat les sol·licituds dels que han superat el primer cicle en universitats del Districte Universitari Valencià i les d'aquells estudiants que hagen superat el primer cicle en qualsevol universitat pública o universitats que constituïsquen un districte únic i que no tinguen implantat el segon cicle que es tracte. En segon lloc, les sol·licituds dels que hagen superat el primer cicle en qualsevol universitat pública o universitats que constituïsquen un districte únic, en les quals estiga implantat el segon cicle que es tracte.
  
c) Per a l'adjudicació de les places reservades a alumnes de la mateixa universitat, així com per a l'adjudicació de les places reservades a estudiants de distinta universitat, la junta de govern de cada universitat podrà establir quines ensenyances cursades atorguen prioritat per a l'admissió. El dit acord haurà de fer-se públic abans de l'inici del procés. En cap cas podrà quedar vacant cap plaça si existixen aspirants a estes.
  
d) Per a la valoració de les sol·licituds, les universitats prendran la mitjana de l'expedient acadèmic dels estudis de primer cicle, que s'adduïxen com a requisit previ a l'accés. Les universitats per mitjà de les seues juntes de govern podran tindre en compte altres aspectes curriculars per a estudiants de la mateixa universitat i podran aplicar els coeficients correctors previstos en l'article 12 e), últim paràgraf, del Reial Decret 69/2000, de 21 de gener.
  
DISPOSICIÓ FINAL
  
La present orde entrarà en vigor l'endemà de la seua publicació en el Diari Oficial de la Generalitat Valenciana.
  
València, 25 de març del 2003
  
El conseller de Cultura i Educació,


Còpia Permalink ELI